Driejarige val na dood by Vrystaatse sentrumDie gesin se uitstappie het tragies geëindig. (Argieffoto: Unsplash) ŉ Gesin se uitstappie na ŉ winkelsentrum in Bloemfontein het tragies geëindig toe die kind by die sentrum na sy dood geval het. Brig. Motantsi Makhele, polisiewoordvoerder, sê die gesin van vier van Bergman Square naby Bloemfontein was omstreeks 14:30 op pad na die parkeerterrein nadat hulle hul inkopies afgehandel het. “Die pa het agtergebly om vir die parkering te betaal. Nadat hy by die res van die gesin aangesluit het, het hulle besef die driejarige seuntjie is skoonveld,” sê Makhele. Hulle het dadelik na die kind begin soek en het ŉ veiligheidswag teëgekom wat gesê het dat ŉ kind geval het. “Hulle is inderhaas na die plek waar die kind se lewelose liggaam gelê het. Die Parkweg-polisie en paramedici is ontbied en die kind is op die toneel dood verklaar.” Makhele sê ŉ geregtelike doodsondersoek word gedoen. Meer inligting oor die voorval was nie dadelik beskikbaar nie.